เบี้ยประกันแข่งดุ ฉุด 7 เดือนยอดโตต่ำ
7 เดือนแรกเบี้ยประกันวินาศภัยทั้งระบบ 1.21 แสนล้าน เพิ่มขึ้น 0.68% ต่ำกว่างวด 6 เดือนแรก
24 ต.ค. 2559

7 เดือนแรกเบี้ยประกันวินาศภัยทั้งระบบ 1.21 แสนล้าน เพิ่มขึ้น 0.68% ต่ำกว่างวด 6 เดือนแรก
แหล่งข่าวจากสมาคมประกันวินาศภัยไทย เปิดเผยว่า 7 เดือนแรกของปี 2559 ธุรกิจทั้งระบบมีเบี้ยรับโดยตรงรวม 1.21 แสนล้านบาท เพิ่มขึ้น 0.68% จากงวดเดียวกันของปี 2558 แต่เติบโตในอัตราที่ชะลอตัวเมื่อเทียบกับงวด 6 เดือนแรก ที่มีอัตราการเติบโต 0.91% ปัจจัยหลักมาจากการใช้ราคามาเป็นกลยุทธ์ด้านการแข่งขัน เพื่อรักษาการเติบโตในยุคที่เศรษฐกิจยังชะลอตัว
ทั้งนี้ เบี้ยประกันภัยรถภาคสมัครใจมี 7.05 หมื่นล้านบาท เพิ่มขึ้น 0.25% จากงวดเดียวกันของปี 2558 ที่มีเบี้ยประกันภัยภาคสมัครใจ 9,858.28 ล้านบาท เพิ่มขึ้น 2.20% เห็นได้ว่าอัตราการเติบโตชะลอเช่นเดียวกัน
สำหรับประกันภัยที่ไม่ใช่รถยนต์ มีเบี้ยโดยตรงรับรวม 5.04 หมื่นล้านบาท เพิ่มขึ้น 1.27% แยกเป็นประกันอัคคีภัย 6,260.78 ล้านบาท ติดลบ 3.09% อัตราการติดลบเพิ่มขึ้นเมื่อเทียบกับ 6 เดือนแรกที่ติดลบ 1.86% ประกันทางทะเลและขนส่ง มีเบี้ยรับรวม 3,024.04 ล้านบาท ติดลบ 3.27% ติดลบต่อเนื่องจาก 6 เดือนแรกที่ติดลบ 2.02%
ขณะที่เบี้ยประกันภัยเบ็ดเตล็ด มีจำนวน 4.12 หมื่นล้านบาท เพิ่มขึ้น 2.32% โดยเป็นการเพิ่มขึ้นอย่างต่อเนื่องจาก 6 เดือนแรกของปีที่เพิ่มขึ้น 1.32% แยกเป็นประกันภัยทรัพย์สินคุ้มครองความเสี่ยงภัยทุกชนิด 1.37 หมื่นล้านบาท ติดลบ 5.19% เบี้ยประกันภัยความรับผิดบุคคลภายนอก 1,654.23 ล้านบาท เพิ่มขึ้น 1.39% เบี้ยประกันวิศวกรรม 1,719.06 ล้านบาท ติดลบ 5.08% เบี้ยประกันตัวเครื่องบิน 260.56 ล้านบาท ติดลบ 14.94% เบี้ยประกันอุบัติเหตุส่วนบุคคล 1.53 หมื่นล้านบาท เพิ่มขึ้น 6.582% เบี้ยประกันสุขภาพ 5,317.55 ล้านบาท เพิ่มขึ้น 11.54% เบี้ยประกันอื่นๆ 3,145.52 ล้านบาท เพิ่มขึ้น 10.99%